Tegnologie ingespan om lisensiehernuwings te vergemaklik | Maroela Media
Byna alle motoriste wat al 'n bestuurslisensie moes hernu ken die frustrasie van lang rye en ure se gewag om dié onvermydelike takie afgehandel te kry.
Nou het die Tshwane-metro tegnologie ingespan om dié proses aansienlik te vergemaklik vir inwoners.
Die stad het 'n webwerf bekendgestel waar motoriste 'n afspraak kan maak by enige van die stad se lisensiekantore (Centurion, Akasia, Waltloo en Bronkhorstspruit) om hul bestuurslisensie te hernu.
Dit beteken dat bestuurders met hul aankoms by die lisensiekantoor verby die ry kan stap, reguit na die hoofdeur, en hul afspraakvorm aan die beampte aan diens kan toon van waar hulle na die regte toonbank verwys sal word.
Daar sal die nodige inligting op die stelsel aangebring word en die aansoeker sal die hernuwingsfooi betaal. Indien die bestuurder op die webwerf van die afleweringsopsie gebruik gemaak het, sal die nuwe lisensiekaart by sy gekose adres afgelewer word.
Die beste aspek van dié diens? Dit is heeltemal gratis. Die webwerf is onafhanklik deur Online Company SA ontwikkel. Volgens inligting op die webwerf kom dié aanlyn-aansoekstelsel net betyds vir die sogenaamde "vyf jaar stormloop" by lisensiesentrums.
Bestuurders is van 1998 tot 2003 kans gegee om hul bestuurslisensies te laat oorskakel van die lisensie wat in die groen ID-boekies aangebring is na die lisensiekaarte wat vandag gebruik word. Die meeste bestuurders het egter tot op die nippertjie gewag om die oorskakeling te doen en het dit eers begin 2003 gedoen. Vyf jaar later, in 2008, toe al dié lisensiekaarte verval, was daar 'n stormloop by lisensiekantore van bestuurders wat hul lisensies wil hernu.
Dieselfde het in 2013 gebeur en word weer vir 2018 verwag.
Die Tshwane-metro het gesê hy is bewus van ander onafhanklike aanlyn toepassings wat 'n soortgelyke diens teen 'n fooi bied en dan vir die aansoeker 'n plek in die ry oophou. "In teenstelling hiermee is die Online Company SA-toepassing deur 'n toetsperiode gesit om die werkbaarheid en algemene aanlyn integriteit en funksionaliteit van die diens te toets. Daar is gevind dat dit 'n dawerende sukses is, teen geen koste vir die gebruiker nie."
"As die stad besef ons dat die tyd wat in rye deurgebring word 'n negatiewe impak op die ekonomie oor die algemeen het. Dit is eweneens ongewens dat baie bestuurders die volgende dag weer moet terugkeer, aangesien die diens nie op die eerste dag van aanmelding by die lisensiekantoor verseker kan word nie."
Bestuurders wat graag van die diens gebruik wil maak, kan www.onlinecompanysa.co.za besoek om 'n afspraak te maak.
Motoriste wat van dié diens gebruik maak, moet 'n sertifikaat (van nie ouer as drie maande nie) van 'n oogkundige of oogarts saambring wanneer hulle vir die hernuwing van 'n bestuurslisensie aansoek doen. "Daar is bewys dat, deur hierdie sertifikaat saam te bring, dit die tyd wat tydens die hernuwingproses deurgebring word met tot 60% verminder."
Bestuurders wat deur hierdie webwerf aansoek doen, maar nié 'n so 'n sertifikaat saambring nie, sal dan saam met ander aansoekers in die ry moet staan om 'n oogtoets by die lisensiekantoor te laat doen en sal nie voorkeur kry in hierdie opsig nie.
Die stelsel maak tans slegs voorsiening vir bestuurlisensie-hernuwingaansoeke. Aansoeke vir eerste bestuurslisensies, leerlinglisensies of hernuwing van professionele bestuurspermitte kan nie deur die webwerf gedoen word nie.
City of Tshwane rybewys
Laerskoolseuns hou SA se naam hoog in VSA
Ek het vanmiddag my lisensie hernu met hierdie metode. Tjoef-tjaf – klaar in 15 minute! Dankie 'The Online Company'!
Net n vraag, as meeste van die mense nou aanlyn aansoek doen gaan die ry mos weer begin lank raak dit kan seker goed werk as nie baie so aansoek doen nie
Die klink vir my na n goeie plan"'maar hoekom waar daar net sekere stede genoem ?? wat van Mbombela??
Ek wil die persoon wie se idee dit is asb nomineer vir die Nobelprys vir vrede, want mens voel wraggies onvredig is jy 'n halwe dag in daai rye spandeer het!